open-index/open-wikipedia-markdown huggingface dataset:
Laserleikkaus (teollisuus)

**Laserleikkaus** on teollisuudessa työstömenetelmä,  jossa ainetta leikataan lasersäteellä. Laserleikkaukselle ominaista on tarkka ja siisti leikkausjälki. Metallien lisäksi sitä voidaan käyttää myös muovin, kartongin, paperin jne. leikkaamiseen. Yleisimmin laserleikkausta käytetään levymäisten osien leikkaamiseen.

Laserleikkauksessa lasersäde kohdistetaan linssillä polttopisteeksi leikattavaan materiaaliin. Energiatiheys laserilla leikattaessa on 1-10 MW/cm². Polttopiste kuumenee niin kuumaksi, että työstettävä materiaali sulaa, palaa tai suurta energiatiheyttä käytettäessä höyrystyy. Sulattavassa laserleikkauksesa sula materiaali puhalletaan pois leikkauskaasulla eli inerttikaasulla. Polttolaserleikkausta käytetään yleensä normaaliteräksen leikkaamiseen ja siinä terästä kuumennetaan lasersäteellä ja materiaalin sulamista edistetään prosessikaasulla joko hapella tai typellä materiaalista ja tavoitellusta leikkuujäljestä riippuen. Myös muitakin yleisiä teräsmateriaaleja kuten RST:tä ja alumiinia voidaan leikata. 

Kun leikkauskaasuna käytetään happea, sula teräs palaa eksotermisella reaktiolla ja kuumentaa lisää materiaalia ympäriltään. Leikkaus käy nopeasti ja leikkurilla voidaan leikata jopa 20 mm paksua terästä.

Typpileikkauksessa puhalletaan sula metalli suurella paineella pois, jolloin leikkauspinnasta tulee erittäin siisti ja siihen ei ehdi muodostua oksidikerrosta. Typellä leikataan tavallisemmin RST-teräsmateriaaleja. Sen avulla voidaan leikata myös muita aineita kuten muoveja ja jopa puuta.

Laserleikkauksessa käytetään tavallisimmin CO<sub>2</sub>-laseria. Näiden lisäksi suuritehoiset Nd:YAG-laserit ovat kasvattaneet asemiaan helpomman säteen kuljetuksen ansiosta sekä joidenkin erikoismateriaalien kuten uushopean ja kuparin leikkaamisessa. Uudempi tekniikka on kuitulaser, jossa lasersäde kuljetetaan valokaapelilla leikkauspäähän. 

Leikkauslaitteiston lasertykki tuottaa toimiessaan runsaasti lämpöenergiaa ympärilleen, mikä voi vaurioittaa lasertykkiä. Siksi siinä käytetään usein vesijäähdytystä, jota tehostetaan ulkopuolisella jäähdytinlaitteella. Laitteesta poistuvaa hukkalämpöä voidaan hyötykäyttää keskuslämmitysjärjestelmässä.

## Katso myös
*Vesileikkaus

## Lähteet

## Aiheesta muualla

*Teräksen laserleikkausta  (englanninkielinen sivu, paljon kuvia)
Logopedia

**Logopedia** on tieteenala, joka tutkii laaja-alaisesti ihmisäänen, puheen, kielen ja kommunikaation tavanomaista toimintaa sekä sen häiriötiloja ja näiden kuntoutusta. Logopedian tutkimustuloksia sovelletaan käytännön puheterapiassa. 

Logopediaan kiinteästi liittyviä tieteenaloja ovat muun muassa lääketiede, neurologia, psykologia, neurolingvistiikka ja kielitiede.

## Kommunikaation häiriötiloja

* Afasia – Afasia on kielellinen häiriö. Se johtuu aivokudoksen vauriosta tai toimintahäiriöstä, joka on yleensä vasemman aivopuoliskon alueella. Yleisin syy aivovaurioon on aivoverenkiertohäiriö, aivoinfarkti tai aivoverenvuoto. Myös aivovammat ja aivokasvaimet voivat aiheuttaa afasiaa.
* SLI – Lapsen kielellinen erityisvaikeus. Kutsuttiin ennen myös lasten dysfasiaksi.
* Apraksia – Vaikeus suunnitella tahdonalaisia motorisia puheliikkeitä 
* Dysartria – Puhelihaksiston toimintakyvyttömyydestä johtuva puheen epäselvyys
* Dementia – Aivokudoksen rapistumisesta johtuva kielellisten ja muiden kognitiivisten toimintojen heikentyminen
* Dysfagia – Nielemisvaikeudet

## Opiskelu Suomessa
Logopediaa voi Suomessa opiskella kuudessa eri yliopistossa: Helsingin, Oulun, Tampereen, Turun ja Itä-Suomen yliopistossa sekä Åbo Akademissa. Logopedia kuuluu humanistiselle koulutusalalle, joten logopediaa opiskelleet ovat koulutukseltaan humanististen tieteiden kandidaatteja tai filosofian maistereita, lisensiaatteja tai tohtoreita. Tutkintonimikkeestään huolimatta logopedia sijoittuu yliopistoissa humanistiseen tiedekuntaan enää ainoastaan Oulun yliopistossa, muissa joko lääketieteelliseen, käyttäytymistieteelliseen, yhteiskuntatieteelliseen tiedekuntaan tai vastaavaan yksikköön, yleisesti psykologian koulutuksen kanssa samaan yksikköön. Vuosina 1902–2001 Suomessa tehtiin viisi logopedian alan väitöskirjaa, kaikki vuosina 1992–2001.

## Lähteet
Voimalaitos

**Voimalaitoksella** eli **voimalalla** tarkoitetaan yleensä teollisuusmittakaavan sähköntuotantolaitosta. Lämmitysvoimalaitoksella tarkoitetaan sähköä ja lämpöä yhteistuotantona tuottavaa laitosta. Lämpövoimalaitos tuottaa sähköä lämmön avulla. Pelkästään lämpöä tuottavaa laitosta kutsutaan lämpölaitokseksi.

Yleisessä voimalaitoskonstruktiossa, höyrykattilavoimalaitoksessa, paineistettua vettä höyrystetään höyrykattilassa ja yleensä se myös tulistetaan. Tulistettu höyry ohjataan turbiiniin, jossa höyryn entalpiaa eli lämpö-ja paine-energiaa muutetaan turbiinin pyörimisenergiaksi. Turbiini taasen pyörittää generaattoria, joka synnyttää sähkövirran. Ydinvoimalaitoksessa vesi höyrystetään ydinenergialla.

Kaasuturbiinivoimalaitoksessa kuumat ja korkeapaineiset savukaasut pyörittävät turbiinia.

Muita voimalaitosrakenteita ovat luonnon virtauksia hyödyntävät ratkaisut kuten vesi- ja tuulivoimalaitokset.

Turbiinittomia konstruktioita ovat aurinkokennot, polttokennot ja polttomoottorivoimalaitokset.

Voimalaitoksen tarkoitus on muuttaa jotain primäärienergiaa sähköenergiaksi, mikä on yksi sekundäärienergian muoto.

## Voimalaitostyyppejä

*Vesivoimalaitos ja pumppuvoimalaitos
*Lauhdevoimalaitos
*Vastapainevoimalaitos
*Ydinvoimalaitos
*Kaasuturbiinivoimalaitos
*Kombivoimalaitos
*Polttomoottorivoimalaitos
*PFBC-voimalaitos
*IGCC-voimalaitos
*Tuulivoimalaitos
*Aurinkovoimalaitos

## Voimalaitoksen osia

*Höyrykattila
*Höyryturbiini
*Generaattori
*Lauhdutin
*Jäähdytystorni

## Lähteet

## Aiheesta muualla
Proosa-Edda

**Proosa-Edda**, myös **Nuorempi Edda**, **Sturlusonin Edda** tai **Snorrin Edda**, () on skandinaavisten muinaistarujen kokoelma, jonka kirjoitti vanhojen tarinoiden pohjalta islantilainen runoilija ja poliitikko Snorri Sturluson ilmeisesti vuoden 1220 tienoilla. Kirja sisältää vanhaa tarinaperinnettä yhdenmukaiseksi kirjoitetussa muodossa.

*Proosa-Edda* muodostuu esipuheesta ja kolmesta osasta. Ensimmäinen osa *Gylfaginning* ('Gylfin harhanäky') sisältää vuoropuhelun muotoon kirjoitettuja skandinaavisia myyttejä maailman syntymisestä, jumalten seikkailuista ja Ragnarökistä. Snorri kirjoitti osat *Skáldskaparmál* ja *Háttatal* runousopin käsikirjaksi aikansa runoilijoille. Snorri lainaa välillä proosatekstinsä lomassa suoraan Edda-runoja. Joihinkin myöhempiin käsikirjoituksiin on myös lisätty näitä runoja.

*Proosa-Eddasta* on säilynyt useita käsikirjoituksia, joista varhaisimmat kirjoitettiin 1300-luvun alussa.

## Gylfaginning
Gylfaginning tai Gylvaginning on Proosa-Eddan ensimmäinen osa. Se on skandinaavisen mytologian ja muinaisuskon kokonaisesitys, jossa kerrotaan mestarillisella tavalla suuri osa vanhoista muinaisskandinaavisista myyteistä, mukaan lukien Thorin matka Utgardiin, Thorin kalastusmatka, Balderin kuolema ja Ragnarök. Kuningas Gylfi (Gylve) uskoo näyssä kuulevansa kolmen jumalallisen olennon tarinoita. Esittämällä aineistonsa tällä tavoin Snorri välttää antamasta vaikutelman, että sisältö olisi historiallinen totuus, eikä häntä voida siten syyttää harhaopista. Snorrin tärkeimpinä lähteinä ovat toimineet vanhat runot, joista osa on säilynyt vanhemmassa Eddassa eli Runo-Eddassa. Gylfaginningissä kuvatut myytit olivat välttämätöntä tausta-aineistoa skaldeille, kun he sepittivät omia kenningejään.

## Skáldskaparmál
Skaldskaparmål (, 'Runouden kieli') antaa ohjeita siitä, kuinka laatia kenningejä hyödyntämällä laajaa vanhojen käsitteiden ja myyttien aarreaittaa. Esimerkkeinä ovat useiden menneiden aikojen runoilijoiden säkeet.

## Háttatal
Håttatal (, 'Runomittojen luettelo') on tutkielma muinaisnorjalaisista runomitoista, ja se sisältää myös 102 Snorrin itsensä sepittämää säettä. Nämä runot ovat näytteitä erilaisista runomitoista ja ne muodostavat yhdessä suuren runoelman, joka on laadittu Norjan kuninkaan Haakon IV Haakoninpojan ja jaarli Skule Bårdssonin kunniaksi.

## Lähteet

## Kirjallisuutta
*
Jumalankuva

**Jumalankuva** eli **idoli** on jumalaa esittävä kuva tai patsas, jota palvotaan tai jonka kautta jumalaa palvotaan.

## Pohjoisten kansojen puujumalat

**Puujumala** on eri pakanallisten- ja luonnonuskontojen jumalien kuva, joka on tehty puusta. Pohjoisilla havumetsäalueilla ja ilmastoltaan lauhkealla vyöhykkeellä Euroopassa, Aasiassa ja Pohjois-Amerikassa oli käytössä samantapaisia puisia jumalankuvia, jotka on kaiverrettu puupaaluihin tai -pölkkyihin. Muun muassa muinaisilla skandinaaveilla oli puinen Thor-ukko sisällä talon nurkassa. Suomen sukukielisiltä kansoilta ja slaavilaisilta tiedetään pyhiin lehtoihin pystytettyjä puujumalia. Euroopan puujumalia muistuttavat Pohjois-Amerikan toteemipaalut. Niin toteemipaaluissa kuin eräissä eurooppalaisissa puujumalissa on esimerkiksi kuvattu päitä päällekkäin.

Myös monilla eteläisemmillä luonnonkansoilla oli puisia jumalten kuvia, mutta usein ne olivat liikuteltavia esineitä siinä, missä pohjoisten havumetsävyöhykkeiden tyypilliset puujumalat oli kiinnitetty pysyvästi maahan tai lattiaan.

Kiviset ja metalliset jumalankuvat ja -patsaat ovat säilyneet paljon puisia paremmin. Tämän vuoksi niitä tunnetaan nykyisin paljon enemmän.

## Katso myös
* Idolatria
Idoli

**Idoli** tai **idol** voi tarkoittaa seuraavia:
* jumalankuva, kuva tai patsas
* idoli, Francis Baconin kehittämä filosofian käsite, *aavekuva*
* Idoli, Serbialainen yhtye
* Japanilainen idoli, japanilainen viihdyttäjä, *aidoru*
* Korealainen idoli, korealainen viihdyttäjä, *aidol*
* *[[Pop Idol]]*, brittiläinen televisio-ohjelma
* *[[Idols (TV-formaatti)|Idols]]*, televisioformaatti
* *[[Idols]]*, televisio-ohjelma
* Billy Idol, muusikko
* *[[Idol (vuoden 2019 elokuva)|Idol]]*, vuoden 2019 elokuva
* *1DOL*, filippiiniläinen TV-musikaali
* *The iDol*, vuoden 2006 japanilainen elokuva
* "Idol", Amanda Ghostin kappale
* "Idol", BTS:n kappale
Neil Peart

**Neil Elwood Peart** OC, (12. syyskuuta 1952 Hamilton, Ontario – 7. tammikuuta 2020 Santa Monica Kalifornia) oli kanadalainen rumpali. Hän varttui St. Catharines'ssä Ontariossa ja aloitti rumpujen soittamisen 13-vuotiaana. Hän opiskeli soittoa ahkerasti ja muutti Lontooseen 18-vuotiaana työskennelläkseen sessiorumpalina, mutta ei menestynyt. Hän liittyi Rushiin 1974 John Rutseyn tilalle koesoiton jälkeen. Peart kirjoitti myös suurimman osan Rushin sanoituksista.

Rumpujen soiton ohella Neil Peart tunnettiin myös kirjallisuuden ystävänä: hänet on aikoinaan tunnettu Ayn Randin filosofian kannattajana, mutta myös arvostusta saaneiden matkakertomusten kirjoittajana. *The Masked Rider: Cycling in West Africa* kertoo pyöräretkestä Länsi-Afrikassa. *The Ghost Rider: Travels on the Healing Road* on Neil Peartin omakohtaisen tragedian selviytymistarina. *Traveling Music: Playing Back the Soundtrack to My Life and Times* on kurkistus Peartin lapsuuteen ja nuoruuteen matkamusiikin synnyttämien muistojen alkulähteiltä.

Neil Peartin tiedetään olleen julkisuutta visusti kaihtava ja siitä vaivaantuva persoona. Hän varjeli yksityisyyttään tarkasti ja käytti siksi usein matkustaessaan salanimiä, kuten John Elwood Taylor. 

Neil Peart käytti DW Drumsin rumpuja, Sabianin symbaaleja (Paragon-sarja), Rolandin sähkörumpuja sekä Pro Markin kapuloita. Hänen tunnusmerkkejään oli live-esiintymisissä käyttämänsä "360°"-rumpusetti, joka sijaitsi kääntyvän korokkeen päällä.

Peart pääsi Modern Drummerin Hall of Fameen vuonna 1983 ja hän on voittanut useita palkintoja, muun muassa Modern Drummer -lehden parhaan rumpalin palkinnon yhdeksän kertaa ja parhaan lyömäsoitinartistin palkinnon vuonna 1982. Lisäksi Peart ja Rushin muut jäsenet ovat officer-tason Order of Canada -kunniamerkin haltijoita. Rush valittiin Rock and Roll Hall of Fameen vuonna 2013.

Peart ilmoitti joulukuussa 2015 jäävänsä eläkkeelle. Syynä eläkkeelle jääntiin olivat Peartin krooninen tendinopatia ja rumpujen soitosta tulleet olkapääkivut. Peartilla oli jo vuonna 2015 Rushin R40-kiertueella ollut hankaluuksia rumpujen soiton kanssa kipujen takia. Joulukuussa 2018 Rushin keulahahmo ja basisti Geddy Lee ilmoitti haastattelussa Peartin lopettaneen rumpujen soiton kokonaan. Peartin rumpujen soiton lopettaminen myös johti Rushin lakkauttamiseen vuonna 2018 kolmen vuoden epävarmuuden jälkeen. Peart kuoli 7. tammikuuta 2020 Santa Monicassa, Kaliforniassa aivosyöpään, jota oli sairastanut kolme vuotta. Sairaus oli Peartin sisäpiirissä tarkasti vartioitu salaisuus kuolemaan asti. Hänen perheensä ilmoitti asiasta julkisuuteen 10. tammikuuta 2020. Peartin isä kuoli myös syöpään 12. kesäkuuta 2021.

## Lähteet

## Aiheesta muualla

* Neil Peartin muistokirjoitus Helsingin Sanomissa
10Base5

**10base5** oli ensimmäinen laajalle levinnyt Ethernetin versio, *paksu Ethernet*. Kolme tietokonevalmistajaa, DEC, Intel ja Xerox julkaisivat Ethernetin ja 10base5:n määritelmän, DIX Ethernetin tai Ethernet II:n vuonna 1980. IEEE:n lähiverkkotyöryhmä hyväksyi Ethernetin yhdeksi vaihtoehdoksi lähiverkkoihin ja julkaisi 10base5:tä käyttävän Ethernet-standardin 802.3 vuonna 1982.

10base5:ssä tiedonsiirtoon käytetään yli 10 millimetriä paksua, impedanssiltaan 50&nbsp;&Omega; koaksiaalikaapelia (RG-8), jonka uloin muovinen suojakuori on tyypillisesti väriltään keltaista. Nimi 10base5 muodostuu Ethernetin ominaisuuksista: *10* viittaa 10&nbsp;Mb/s siirtonopeuteen, *5* verkon segmentin enimmäispituuteen 500 metriä ja *base* verkossa käytettyyn kantataajuusmodulointiin (*baseband*).

Tietokoneet liitetään kaapeliin käyttämällä erillistä lähetin-vastaanotinyksikköä.  Yksikkö kytketään kaapeliin poraamalla siihen sopivan syvyinen reikä terävää liitinnastaa varten ja ruuvaamalla tai puristamalla yksikkö kiinni kaapeliin. Kaapeliin yksiköitä voidaan liittää vain tietyin välein, kaapelin ulkopinnassa on sitä varten merkinnät 2,5 metrin välein.

Koska kaapeli on erittäin jäykkää, lähetin-vastaanotinyksikkö on helpointa kytkeä välijohdolla verkkokortissa olevaan AUI-liittimeen. AUI-liitin on 15-nastainen D-liitin (DB-15).

Paksusta Ethernetistä on olemassa myös 75&nbsp;&Omega; koaksiaalikaapelissa (RG-11) toimiva muunnos.
Kalliotaide

**Kalliotaide** on kuvien tai muiden merkintöjen tekemistä kivipintaan, ja sillä viitataan yleensä esihistoriallisten ihmisten luomuksiin. Sanaa kalliotaide on otettu käyttöön englannin kielestä ja sillä tarkoitettiin ensin Keski-Euroopan luolamaalauksia. Käsiteen alle on tämän jälkeen kerätty muutkin kiven pintaan tehdyt kuviot, joissa taiteellisuus on silmiin pistävää.

Kalliotaiteesta puhuttaessa jaetaan kohteen kalliomaalauksiin ja kalliopiirroksiin. Kalliomaalaus tehdään maalaamalla kiven pintaan kuvio väriainetta käyttäen. Kalliopiirros tehdään rikkomalla kiven pinta kaivertamalla, uurtamalla, hiomalla tai hakkaamalla siihen kuvio. Joihinkin piirroksiin on valutettu lisäksi maalia. Luolamaalaus on periaatteessa luolaan tehty kalliomaalaus. Kalliotaide on vanhimpia merkkejä ihmisen halusta kommunikoida symbolisesti tai ilmaista itseään  taiteellisesti.

## Kuvia

Kuva:Tassili.jpg|Kalliotaidetta Tassili n’Ajjerista, Saharasta, Algeriasta.
Kuva:Rosa_camuna_e_antropomorfi_R24_-_Foppe_-_Nadro_(Foto_Luca_Giarelli).jpg|Kalliopiirros, Italia.
Kuva:Koksu Petroglyphs.JPG|Metsästys- aiheista kalliotaidetta.
Kuva:Värikallio_tietäjä.JPG|Sarvipäinen ihmishahmo Värikallion muinaisessa kallio- maalauksessa, Suomussalmi
Kuva:Nanabozho_pictograph,_Mazinaw_Rock.jpg|Muinainen kalliomaalaus, Ontario, Yhdysvallat. 
Kuva:GreatGalleryedit.jpg|Kalliomaalaus Horseshoe Canyonissa sijaitsevasta maalauksesta, Utah, Yhdysvallat. 


* 
* 
* 
* 
* 
* 
* 
* 
* 

## Lähteet

## Aiheesta muualla
Demetrios Palaiologos

**Demetrios Palaiologos** (*Δημήτριος Παλαιολόγος*) (1407-1470) oli Bysantin keisarin Manuel II Palaiologoksen poika. Demetrios oli Morean despootti vuosina 1428–1460. Hänen veljiänsä olivat keisarit Johannes VIII ja Konstantinos XI, Morean despootiti Theodoros II ja Tuomas, ja Tessalonikin despootti Andronikos.

Koska Demetrios oli Manuel II:n nuorimpia poikia, hänen ei koskaan oletettu pääsevän keisariksi. Hän oli kuitenkin erittäin kunnianhimoinen ja yritti kaikin keinoin päästä valtaan. Kun hänen isänsä antoi hänelle Limnoksen saaren hallittavaksi vuonna 1422, hän ei ottanut sitä vastaan vaan hakeutui Unkarin kuninkaan hoviin ja anoi apua veljiänsä vastaan. Hän palasi kuitenkin ja asettui Limnoksen saarelle vuonna 1425.

Hänen veljestään Johannes VIII:stä tuli keisari vuonna 1425 ja Demetrios seurasi hänen mukanaan matkalle Italiaan. Tarkoituksena oli saada kirkot yhdistettyä (ks. suuri skisma). Demetrios palasi kuitenkin Kreikkaan ennen veljeään ja tästä häntä rangaistiin riistämällä hänen oikeutensa Limnoksen saareen. Hän sai hallittavakseen pienempiä kaupunkeja Mustanmeren rannalta, joihin hän ei ollut tyytyväinen. Pari vuotta myöhemmin hän liittoutui turkkilaisten kanssa. Turkkilaiset piirittivät Konstantinopolia ja vaativat, että Demetrioksen hallittavaksi annettaisiin kaikki Konstantinopolia ympäröivät pienet kaupungit. Tämä päättyi kuitenkin tuloksetta.

Kun Johannes VIII kuoli vuonna 1448, Demetrios yritti kaapata vallan. Tämäkin epäonnistui, mutta Demetrioksen veli Konstantinos XI antoi Demetriokselle puolet Morean despotaatista (os. Peloponnesoksen niemimaa) jossa heidän veljensä Tuomas oli hallinnut jo kymmenen vuotta. Konstantinopolin menetyksen jälkeen vuonna 1453 Morea oli ainoa osa Bysantin valtakuntaa, joka ei ollut turkkilaisten vallassa. Pian Demetrios ja Tuomas alkoivat sotia keskenään. Tuomas voitti sisällissodan, ja Demetrioksen oli paettava Mehmed II:n luokse. Mehmed hyökkäsi Tuomaan kimppuun ja kukisti tämän joukot helposti. Tuomaan oli paettava perheineen Italiaan. Mehmed ei kuitenkaan antanut Moreaa Demetriokselle takaisin, koska hän "ei ollut tarpeeksi miehekäs hallitsemaan mitään maata".
Reeperbahn

**Reeperbahn** (alasaksaksi *Köydenpunojankatu*) on katu Saksan toiseksi suurimmassa kaupungissa Hampurissa. Se on vajaan kilometrin mittainen ja sijaitsee Sankt Paulin kaupunginosassa. Katu on Hampurin yöelämän keskus sekä punaisten lyhtyjen alue. Kadun varrella on runsaasti ravintoloita, diskoja sekä baareja, minkä lisäksi sieltä löytyy strippiklubeja, seksikauppoja ja seksimuseo.

The Beatles esiintyi Reeperbahnin alueen klubeilla useaan kertaan aivan 1960-luvun alussa. Esiintymiset kestivät useita viikkoja kerrallaan. Yhtyeen esiintymiskapakat olivat Indra ja Kaiserkeller vuonna 1960, Top Ten vuonna 1961 ja Star-Club vuonna 1962. 

Alue oli 1990-luvulla Euroopan köyhimpiä ja huonomaineisimpia kaupunginosia. Vuonna 2006 Hampurin kaupunki sijoitti alueen rakennustöihin lähes kymmenen miljoonaa euroa. Alue houkutteleekin yhä enemmän turisteja.

Suomalaislaulaja Irwin Goodman voitti vuoden 1970 Syksyn sävel -kilpailun kappaleella ”St. Pauli ja Reeperbahn”. Kappaleen sanoissa sanoittaja Vexi Salmi hyödynsi hänen ja Goodmanin kokemuksia 1960-luvun alun Saksassa. Laulu oli Suomen listaykkösenä kuukausia.  

## Katso myös
* Luxor (bordelli)

## Lähteet
View-Master

**View-Master** on laite, jolla voidaan katsoa seitsemän paperikiekolla olevaa kolmiulotteista kuvaa. Vaikka sitä nykyään pidetään lasten leluna, sitä se ei aluksi ollut.

View-Masterin keksi William Gruber, Portlandissa asunut urkujen tekijä ja valokuvaaja. Hän jatkokehitteli vanhaa, kolmiulotteisten kuvien katseluun tarkoitettua stereoskooppia käyttämällä uutta Kodachrome-diafilmiä, joka oli juuri tullut markkinoille. View-Master kiekossa on 14 kuvaa, mutta tietenkin vain 7 stereoskooppista kuvaa; kummallekin silmälle on oma erillinen kuvansa, jotta syvyysvaikutelma syntyisi. Stereokuvaus on menetelmä, jossa luodaan 3-D vaikutus kohteesta kuvaparilla.

Gruber tapasi kuvapostikortteihin erikoistuneen Sawyer’s Inc. -yrityksen johtajan Harold Gravesin, joka otti keksinnön innokkaasti vastaan ja View-Master korvasi pian Sawyer’sin postikorttikaupan.

New Yorkin maailmannäyttelyssä View-Master esiteltiin yleisölle ensimmäisen kerran. Sen oli tarkoitus olla vaihtoehto maisemapostikortille, ja sitä myytiin aluksi erityisesti valokuvausliikkeissä, paperikaupoissa ja matkamuistomyymälöissä.

Vuonna 1951 Sawyer’s osti View-Masterin pääkilpailijan nimeltä Tru-Vue. Yritysosto toi mukanaan Walt Disneyn studioiden lisenssioikeudet. Sawyer’s tarttui tilaisuuteen ja tuotti suuren määrän kiekkoja, joissa oli Disney-hahmoja ja kuvia vasta-avatusta Disneylandista.

View-Master valmistettiin aluksi bakeliitista, joka oli ensimmäinen synteettinen muovi (kertamuovi). Vuodesta 1959 runko on tehty kestomuovista. 

Vuonna 1952 Euroopan markkinoita varten perustettiin Belgiaan Sawyers Europe -sisaryhtiö. Vuonna 1962 myyntiin tuli eurooppalainen View-Master Mark II -stereokamera.

Lukuisten yritysostojen ja -järjestelyjen (General Aniline & Film Corporation, View-Master International Group, View-Master Ideal Group, Tyco Toys, Mattel) jälkeen View-Masteria myy nykyään lelufirma Fisher-Price.

View-Master-laitteista ja kuvakiekoista on tullut suosittuja keräilyesineitä.

## Lähteet

## Aiheesta muualla
*Official View-Master Site  at Fisher-Price
*View-Master Resource
UseModWiki

**UseModWiki** on Clifford Adamsin Perl-kielellä kirjoittama wiki-ohjelmisto, jota levitetään GNU GPL -lisenssillä. UseModWiki tallettaa wikin sivut tavallisiin tiedostoihin tietokannan sijaan.

UseModWikiä käytettiin Wikipediassa alkuvuoteen 2002 saakka, jolloin se korvattiin MediaWiki-ohjelmistolla. UseModeWiki lienee kuitenkin wikien määrällä mitaten edelleen maailman suosituin wiki-ohjelmisto, sillä se vaatii suhteellisen vähän konetehoa ja on helppo asentaa.

## Aiheesta muualla
* UseMod.com
C.S.I. Miami

**C.S.I. Miami** (*CSI: Miami*) on yhdysvaltalainen rikosdraamasarja, joka kertoo rikospaikkatutkijoiden työstä Miamin kaupungissa. Se on *[[C.S.I.]]*-televisiosarjan spin-off-sarja. Samoin kuin alkuperäisessä sarjassa, *C.S.I. Miamissa* seurataan rikospaikkatutkijoiden työtä, mutta sarjan juonikuvioita on yksinkertaistettu ja viihteellistetty: sillä on eri kohdeyleisö kuin alkuperäisellä sarjalla. Sarja keskittyy rikospaikkatutkintaan, kuulusteluihin ja siinä seurataan jonkin verran myös päähenkilöiden yksityiselämää. *C.S.I. Miamin* tunnusmusiikkina toimii The Whon kappale ”Won’t Get Fooled Again”.

Sarjan päähahmo, komisario Horatio Caine (David Caruso) esiintyi ensimmäistä kertaa alkuperäisessä *[[CSI]]*-sarjassa vuonna 2002. Hahmosta nousi suuri kohu, ja näin ollen Horatiolle järjestettiin kokonaan oma televisiosarja. Horatio Caine on noussut kulttimaineeseen ja hänestä on tullut osa populaarikulttuuria. Tämän seurauksena häntä on parodioitu useissa komediasarjoissa. Horation tunnusmerkeiksi sarjassa on kehkeytynyt mustat aurinkolasit, siisti pukeutuminen ja harmaa ”työauto”. Hahmo on kuitenkin myös hiukan surumielinen ja jää yleensä aina lopuksi yksin.

Sarjan jaksot alkavat aina murhalla, jonka jälkeen Horatio tiimeineen saapuu paikalle. Kun Horatio näkee ruumiin, hän sanoo jotain ironista tai kyynistä, kuten "hyvää syntymäpäivää" uhrille, jolla oli ollut syntymäpäivä. Tämän jälkeen tulee alkutunnus.

*C.S.I. Miamia* esittiin MTV3:lla ja Sub-kanavalla. Ensimmäiset tuotantokaudet näytettiin MTV3:lla, jonka jälkeen sarja siirtyi Subille. 8. tuotantokauden alussa sarja siirtyi näytettäväksi takaisin MTV3:lle. Toukokuussa 2017 FOX aloitti sarjan uusinnat ensimmäisestä kaudesta lähtien.

CBS ilmoitti *C.S.I. Miamin* lopettamisesta 13. toukokuuta 2012, ja 10. tuotantokausi jäi sarjan viimeiseksi. Lopettamisen syyksi kerrottiin sen kallis tuotanto, sekä tilaa tehtäisiin uudelle *[[NYC 22]]* -poliisisarjalle. *NYC 22* kuitenkin lopetettiin heti ensimmäisen tuotantokauden jälkeen.

Suomalaisnäyttelijä Peter Franzén esiintyi tutkittavana ruumiina jaksossa, joka esitettiin Suomen televisiossa MTV3-kanavalla 27. marraskuuta 2005 (3. tuotantokauden 5. jakso).

## Näyttelijät

**Poistuneet hahmot**

## Katsojaluvut Yhdysvalloissa

## Sisarsarjat

* *[[C.S.I.]]*
* *[[C.S.I. New York]]*
* *[[C.S.I. Cyber]]*

## Lähteet
Don Adams

**Don Adams** (syntyjään **Donald James Yarmy**, 13. huhtikuuta 1923 New York – 25. syyskuuta 2005 Los Angeles) oli yhdysvaltalainen näyttelijä, joka tunnettiin parhaiten roolistaan Maxwell Smartina (Agentti 86) komediasarjasta *[[Salainen agentti 86]]* (*Get Smart*). Sarjaa tehtiin vuosina 1965–1970. Vuonna 1995 sarjasta tuli vielä seitsemän jaksoa, joissa seikkaili Maxwell Smartin poika. Ohjelmassaan Adams lanseerasi maailmalle käsitteet kenkäpuhelin ja äänieriö. Hän myös ohjasi ja käsikirjoitti tätä sarjaa. Adams kuoli 82-vuotiaana losangelesilaisessa sairaalassa keuhkotulehdukseen. Hän oli sairastellut jo useita vuosia. 

## Aiheesta muualla
* Don Adamsin muistokirjoitus Helsingin Sanomissa
*
Tiede (lehti)

**Tiede** (vuoteen 1999 *Tiede 2000*) on suomalainen tieteen aikakauslehti, jota on julkaistu vuodesta 1980 lähtien. Lehteä julkaisee Tieteen tiedotus ry ja kustantaa Sanoman tytäryhtiö Sanoma Media Finland. *Tieteen* päätoimittaja on ollut vuodesta 2005 lähtien Jukka Ruukki. *Tiede*-lehteä ilmestyy vuodessa 14 numeroa, ja vuonna 2020 sen lukijamäärä oli 279 000 lukijaa.

Lehti kertoo tieteen saavutuksista, meneillään olevista tutkimuksista ja tulevaisuuden tavoitteista. Vakiopalstoja ovat uutisosion lisäksi muun muassa Omat Sanat, Tiede vastaa ja Kuva-arvoitus. Jokaisessa lehdessä on useampia pidempiä artikkeleita, jotka ovat yleensä asiantuntijoiden kirjoittamia. Lehdessä on myös oma lukijoiden kysymyspalsta. Vastaajat vaihtelevat kysymyksen mukaan, koska jokaiseen kysymykseen vastaa kyseisen aihepiirin asiantuntija. Vanhat kysymykset vastauksineen ovat nähtävillä lehden nettitietokannassa. 

*Tiede*-lehden verkkosivuilla on uutisia tiedemaailman tapahtumista ja blogeja. Sivuilla on myös vuoden 2000 jälkeen julkaistujen lehtien artikkeleita, uutisia ja lukijakysymyksiä. Sivuilla oli myös keskustelupalsta. Palstalle rekisteröityminen ei vaatinut lehden tilaamista. 12.12.2022 Sanoma-yhtiö lakkautti Tiede.fi -keskustelufoorumin.

## Lähteet

## Kirjallisuutta
* 

## Aiheesta muualla
* Tiede-lehden kotisivu.
Myönteinen ajattelu

**Myönteinen** eli **positiivinen ajattelu** on elämänasenne, jossa ajatukset keskitetään hyviin asioihin ja tilanteiden tuomiin mahdollisuuksiin huonojen asioiden ja uhkien sijasta. 

## Katso myös
* Itsensä toteuttava ennuste
* *[[Miten saan ystäviä, menestystä, vaikutusvaltaa]]*
* Optimismi
* Pessimismi

## Aiheesta muualla
* Tommola, Anna: Yltiöpositiivinen ihminen luulee olevansa empaattinen mutta tuskin on – ikävistä tunteista on paljon hyötyä. *Helsingin Sanomat* 13.4.2017.
Yölento (vuoden 2005 elokuva)

**Yölento** () on vuonna 2005 ensi-iltansa saanut yhdysvaltalainen jännityselokuva, jonka on ohjannut Wes Craven.

## Juoni
 
Lisa Reisert (Rachel McAdams) kärsii lentopelosta. Isoäitinsä hautajaisten jälkeen hän joutuu ottamaan yölennon Dallasista Miamiin. Kentällä hän tapaa Jackson Rippnerin (Cillian Murphy). Lentokoneen lähdettyä Rippner paljastaa Lisalle aikovansa salamurhata erään poliitikon. Jos Lisa ei suostu Rippnerin vaatimuksiin, hän tappaa Lisan isän. Lisan täytyy päättää totellako Rippneriä pelastaakseen isänsä hengen vai uhratako isänsä pelastaakseen poliitikon perheen.

Jackson Rippner nimi on viittaus Viiltäjä-Jackiin (*Jack The Ripper*), 1800-luvun kuuluisaan sarjamurhaajaan.

## Näyttelijät

## Lähteet

## Aiheesta muualla

*
How Many Sisters

**How Many Sisters** on suomalainen vuonna 1982 perustettu lauluyhtye. Yhtyeen laulajina toimivat alussa Anna-Mari Kähärä, Mervi Multamäki ja Kirsi Rissanen. 
Vuonna 1988 Rissanen valittiin tangokuningattareksi.  Vuonna 1989 hänen tilalleen How Many Sistersin kokoonpanoon tuli Pirjo Aittomäki. Kaikki yhtyeen jäsenet ovat valmistuneet Kuopion Yhteiskoulun Musiikkilukiosta. 

## Diskografia
;Studioalbumit
* 
* 
* 
* 

## Lähteet

## Aiheesta muualla
* Yhtye Fazer Artists':n sivulla
*
Leoš Janáček

**Leoš Janáček**  (alk. **Leo Eugen Janáček**; 3. heinäkuuta 1854 Hukvaldy, Itävallan keisarikunta – 12. elokuuta 1928 Ostrava, Tšekkoslovakia) oli tšekkiläinen säveltäjä. Omaleimaisen tyylin luonutta Janáčekia arvostetaan erityisesti oopperasäveltäjänä. Hänen tuotantoonsa kuuluu lisäksi muun muassa *[[Sinfonietta (Janáček)|Sinfonietta]]*, sinfonisia runoelmia ja *[[Glagoliittimessu]]*. 

## Säveltäjänura

Janáček syntyi vaatimattomasti toimeentulevaan opettajaperheeseen ja aloitti muusikonuransa kuoropoikana Brnossa. Hän opiskeli musiikkia Prahassa ja Leipzigissa. Vuonna 1881 hän palasi Brnoon, johon hän perusti myöhemmin Brnon konservatoriona tunnetun oppilaitoksen. 

Janáčekin varhaistuotanto on pääasiassa romanttista, mutta myöhemmin hän sai vaikutteita lisäksi määriläisestä ja slovakialaisesta kansanmusiikista. Oopperasäveltäjistä hän piti esikuvanaan venäläistä Modest Musorgskia. Oopperassa *[[Jenůfa]]* hän käytti hyväkseen tutkimuksiaan puhekielen intonaatiosta ja loi näin omaperäisen sävelkielen. Teos sai kantaesityksensä Brnossa, mutta vasta esitys Prahassa 1916 kohotti hänet kansainväliseen maineeseen. Hän tapasi pian sen jälkeen Kamila Stösslován, jolta hän sai inspiraation useisiin myöhäistuotantonsa teoksiin. 

Huomattavan osan päätuotannostaan Janáček sävelsi viimeisten elinvuosiensa aikana, vuodesta 1916 alkaen. *Sinfonietta* sai kantaesityksensä Prahassa vuonna 1926, ja *[[Taras Bulba]]* -rapsodian säveltäjä kirjoitti 1918. Janáčekin esitetyimpiin oopperoihin kuuluva *[[Ukonilma (Janáček)|Ukonilma]]* (*Káťa Kabanová*) kantaesitettiin vuonna 1921. Janáček oli kiinnostunut venäläisestä kirjallisuudesta, josta hän sai aiheen moniin teoksiinsa.

Janáček kapinoi teoksissaan musiikin klassisia muotoja ja sinfonista kehittelyä vastaan. Sen sijaan häntä innostivat ihmisääni ja lyyrinen näyttämötaide. Temperamentiltaan hän oli impulsiivinen ja kiihkeä, mikä näkyy hänen teostensa teemojen lyhyytenä, toistoina, kontrasteina ja profilointien voimana. Hänen oopperoidensa aiheet kertovat säveltäjän herkkyydestä inhimillistä kärsimystä kohtaan, mutta niissä ei unohdeta huumoriakaan. Hänen parhaat saavutuksensa ovat *Glagoliittimessu*, joka pohjautuu muinaisslaavilaiseen tekstiin, ja Dostojevskin *[[Muistelmia kuolleesta talosta]]* -romaaniin perustuva ooppera *Kuolleesta talosta*. Janáčekin laajempaa menestystä rajoittaa se, että teokset ovat tšekinkielisiä ja niiden ymmärtäminen on vahvasti sidoksissa kielen osaamiseen. 

Vuonna 1928 Janáček vilustui vakavasti ja sairastui keuhkokuumeeseen, johon hän kuoli sairaalassa Ostravassa.

## Oopperat

## Lähteet

## Kirjallisuutta
* 
* 

## Aiheesta muualla

* Poroila, Heikki: Yhtenäistetty Leoš Janáček (koko sävellystuotanto listattuna suomalaisia tiedonhakijoita ajatellen)
*
KKO

Lyhenne **KKO** tai **Kko** voi tarkoittaa ainakin seuraavia:

* Suomen korkein oikeus, lyhenne KKO, oikeusaste
* kirkko, lyhenne kko., opasteissa käytetty lyhenne
* 
* Kuopion kaupunginorkesteri, lyhenne KKO
* Kuka kukin on, kirjasarja, lyhenteeltään KKO.
Bemböle

**Bemböle** on kylä Espoossa, Lippajärven ja Espoon keskuksen lähettyvillä. Bemböle kuuluu Espoon vanhimpaan asutusalueeseen, ja maantieteellisesti katsoen Bemböle sijaitsee melko tarkasti keskellä Espoon kuntaa. Varhaisimmat tarkat tiedot kylien ja talojen lukumäärästä Espoossa ovat vuodelta 1540, jolloin kylien tiloista alettiin pitää verotusta varten maakirjoja. Näissä maakirjoissa mainitaan jo mm. Bemböle.

Bemböle on vanhastaan ollut tunnettu teiden risteyspaikkana. Espoon pitäjää halkonut tärkeä Kuninkaantie kulki Bembölen kautta jo myöhäiskeskiajalla. Bemböle oli liikenteellinen risteyskohta, jossa Kuninkaantiestä haarautuivat tiet sekä Helsinkiin että Espoon pohjoisosiin. Nykyisinkin Helsingistä alkava Turuntie (seututie 110) kulkee Bembölen kautta ja leikkaa välittömästi vanhan kyläkeskuksen länsipuolella Kehä III:n. Bembölen ohi kulkee myös vuonna 1962 valmistunut Suomen ensimmäinen moottoritie, Tarvontie (nyk. Turunväylä, osa valtatie 1:tä). Turunväylän ja Kehä III:n eritasoliittymä sijaitsee noin kilometrin Bembölestä länteen lähellä Gumböleä.

Bembölen kahvituvan rakennus on peräisin vuodelta 1737. Kuninkaantien varrelle rakennettiin klassismia ja ruotsalaista barokkia yhdistelevä Bembölen koulu 1920-luvulla, se oli aikoinaan Espoon huomattavimpia julkisia rakennuksia.

Bembölellä ei ole suomennettua nimeä, vaan se on sekä ruotsiksi että suomeksi Bemböle. Bembölen alue on kuitenkin osaltaan Zachris Topeliuksen ansiosta mielletty useiden muiden paikkojen ohella kansanperinteen hölmöläissatujen Hölmölän kyläksi. Paikallisten puheessa yleisesti koko Bembölestä saatetaankin suomeksi puhua Hölmölänä, tai rajatummin Bembölessä sijaitsevasta grillikioskista ”Hölmölän grillinä”.

Nykyisin Bemböle ei kuulu Espoon virallisiin kaupunginosiin, vaan sen alue on jaettuna Karvasmäen, Järvenperän, Högnäsin ja Karhusuon kaupunginosien kesken. Niiden väliset rajat kulkevat etupäässä teitä pitkin ja kohtaavat toisensa Turuntien varressa lähellä Bembölen vanhaa kyläkeskusta.

## Lähteet
*

### Viitteet

## Aiheesta muualla
*Bembölen kahvitupa
Janus (kuu)

**Janus** on Saturnuksen kuu. Se tunnetaan myös tunnuksella **Saturnus X**. Kuu on nimetty roomalaisen mytologian Januksen mukaan.

## Löytäminen

Janus kiertää käytännössä samaa rataa kuin Epimetheus. Tähtitieteilijät olettivat aluksi että kappaleita olisi vain yksi tällä kiertoradalla ja heillä oli vaikeuksia sovittaa yhteen kahden eri kappaleen havaintoja. Audouin Dollfus'ta pidetään Januksen löytäjänä 15. joulukuuta 1966. Kohteelle annettiin väliaikainen tunnus S/1966 S 2. Tätä ennen Jean Texereau oli valokuvannut Januksen 29. lokakuuta 1966 tunnistamatta sitä. 18. joulukuuta 1966 Richard L. Walker teki havainnon jota nyt pidetään Epimetheuksen löytämisenä.

Lokakuussa 1978 Stephen M. Larson ja John W. Fountain oivalsivat että vuoden 1966 havainnot selitettäisiin parhaiten kahdella eri kappaleella jotka jakavat saman kiertoradan. Voyager 1-luotain vahvisti Januksen olemassaolon 1. maaliskuuta 1980.
IAU nimesi kuut virallisesti Janukseksi ja Epimetheukseksi 1983.

## Kiertorata

Janus ja Epimetheus kiertävät käytännössä samaa rataa Saturnuksen F- ja G-renkaiden välissä. Kiertoratojen keskietäisyyden ero on vain 50&nbsp;km. Koska lähemmällä kiertoradalla olevan kappaleen nopeus on suurempi se saavuttaa ulommalla kiertoradalla olevaa kappaletta. Januksen halkaisijan ollessa 178&nbsp;km ja Epimetheuksen 115&nbsp;km näyttäisi siltä että kappaleet törmäävät toisiinsa. Kuitenkin sisemmän kuun saavuttaessa ulompaa kuuta niiden keskinäinen vetovoima lisää sisemmän kuun liike-energiaa ja nostaa sen kiertorataa aiheuttaen samalla nopeuden hidastumisen. Samalla ulompi kuu menettää saman määrän liike-energiaa ja putoaa alemmalle kiertoradalle nopeuden samalla lisääntyessä. Kuut vaihtavat näin kiertoratoja ja alkavat etääntyä toisistaan, eivätkä ne lähesty koskaan toisiaan lähemmäksi kuin 10&nbsp;000 km. Kiertoratojen vaihtaminen tapahtuu noin neljän vuoden välein, edellisen kerran 2010. Ilmiö on ainutlaatuinen Aurinkokunnassa tämänhetkisen tiedon mukaan.

## Fyysiset ominaisuudet

Janus on laajalti kraattereiden peittämä ja siellä on useita yli 30&nbsp;km halkaisijaltaan olevia kraattereita mutta vähän suoraviivaisempia yksityiskohtia. Januksen alhainen tiheys ja korkea heijastuskyky osoittavat sen olevan todennäköisesti erittäin huokoinen jäinen kappale.  Näissä arvoissa on kuitenkin paljon epävarmuutta ja tämä vaatii vahvistusta.

## Lähteet
Tampereen alueliitokset

**Tampereen alueliitokset** käsittelee kuntien tai niiden osa-alueiden liittämistä Tampereen kaupunkiin.

  

* Kyttälä liitettiin 1877 Messukylästä, liitoksessa saatiin pinta-alaa 11,4 km² ja n. 3 000 asukasta
* Hatanpää liitettiin 1920 Messukylästä, liitoksessa saatiin pinta-alaa 18,5 km² ja 459 asukasta
* Järvensivu liitettiin 1922 Messukylästä.
* Lepolan huvila-alue liitettiin 1929 Messukylästä.
* 1937 Pohjois-Pirkkalasta liitettiin Pispalan, Epilän, Raholan, Villilän ja Lamminkylän (käsitti myös nykyisen Haukiluoman kaupunginosan) esikaupungit, liitoksessa saatiin pinta-alaa 28,6 km² ja 9 287 asukasta
* Messukylä liitettiin 1947, liitoksessa saatiin pinta-alaa 82,5 km² ja 7 340 asukasta
* Lielahti liitettiin 1950 Ylöjärvestä, liitoksessa saatiin pinta-alaa 15,4 km² ja 1 828 asukasta
* Aitolahti liitettiin 1966, liitoksessa saatiin pinta-alaa 89,5 km² ja 2 117 asukasta
* Teisko liitettiin 1972, liitoksessa saatiin pinta-alaa 431,3 km² ja 2 831 asukasta

## Lähteet
*
Harri Kampman

**Harri Kampman** (s. 13. toukokuuta 1954 Oulu) on suomalainen jalkapallovalmentaja. Hänet tunnetaan myös Jari Litmasen managerina.

Peliurallaan Kampman esiintyi pääsarjassa Lahden Reippaan ja Turun Pyrkivän riveissä. Kolmena pääsarjakautena hänelle kertyi kuusi ottelua.

Kampman aloitti valmentajauransa junioreiden parissa valmentaen Lahden Reippaan ja FC Kuusysin A-juniorijoukkueita. Reippaassa hän valmensi A-juniorit mestaruuteen kaudella 1985. Ensimmäinen aikuisjoukkue Kampmanilla oli Kuusankosken Kumu, jonka hän nosti Kakkosesta Veikkausliigaan. Kuusankosken vuosien jälkeen hän siirtyi Lahden Reippaaseen, jonka hän luotsasi sarjassa peräti neljänneksi, vaikka joukkue oli käytännössä putoamaan tuomittu. Reippaalla alkoi kuitenkin olla talousvaikeuksia ja kaudeksi 1991 Kampman siirtyi Ykkösessä pelanneeseen MyPaan.

MyPan hän nosti heti ensimmäisellä kaudellaan Veikkausliigaan. Vuonna 1992 MyPan ensimmäisellä Veikkausliiga-kaudella hän vei joukkueen Suomen Cupin voittoon. Liigassa seura oli neljäs. Kampman nosti Myllykosken Pallon yhdeksi suomalaisen jalkapalloilun suurseuraksi, mutta mestaruuteen asti hän ei sitä onnistunut viemään. MYPA oli hopealla neljänä kautena peräkkäin 1993–1996.

Vuonna 1998 Kampman liittyi niiden harvojen suomalaisvalmentajien joukkoon, jotka ovat valmentaneet ulkomailla. Hän siirtyi Skotlannin Valioliigan Motherwelliin, jonne hän toi myös suomalaispelaajia, kuten esimerkiksi maalivahti Mikko Kavénin. Motherwellin pesti jäi kuitenkin lyhytaikaiseksi, sillä seuraan tuli uusi omistajaporras ja Kampman katsoi parhaaksi erota tehtävästään.

Skotlannin ajan jälkeen Kampman palasi Suomeen ja ryhtyi vuonna 1999 vastaperustetun Tampere Unitedin päävalmentajaksi. Hän nostikin seuransa jälleen Ykkösestä Veikkausliigaan heti ensimmäisellä kaudellaan. Liigakaudella hän johdatti seuransa kuudenneksi. Tämän jälkeen Ari Hjelm ryhtyi Tampere Unitedin valmentajaksi.

Seuraavana vuonna Kampman aloitti valmentamaan Suomen alle 21-vuotiaiden jalkapallomaajoukkuetta. Kesken kauden hän kuitenkin siirtyi Ykkösessä viimeiseksi juuttuneen SalPan peräsimeen tavoitteenaan pelastaa joukkue putoamiselta. Kampman kuitenkin epäonnistui tehtävässään ja kauden päätteeksi SalPa putosi Kakkoseen.

Vuonna 2002 Kampman aloitti FC Lahden valmentajana, mitä ennen hän toimi nuorten maajoukkueen valmentajana. Kirkkainta menestystä ei kuitenkaan tullut Lahdessakaan. Joukkue oli "Hapen" aikana kuitenkin kerran Suomen Cupin ja kaksi kertaa Liigacupin finaalissa häviävänä osapuolena. Lahden pesti päättyi erottamiseen kauden 2005 jälkeen.

Kaudeksi 2006 Kampman siirtyi Ykkösen AC Oulun valmentajaksi ja johdatti seuran sarjan kakkossijaan ja Veikkausliigaan. Kauden päätteeksi Kampman nimettiin vuoden herrasmiesvalmentajaksi Ykkösessä.

Huhtikuussa 2009 Kampman ilmoitti jättävänsä jalkapallovalmentamisen ja palaavansa opetusalalle Lahden Jalkarannan ala-asteen erityisopettajana. Kuitenkin jo marraskuussa Kampmanista tuli Reippaan B-juniorien valmentaja.

Marraskuussa 2012 Kampman solmi kaksivuotisen sopimuksen päävalmentajan tehtävistä Ykköseen pudonneen Valkeakosken Hakan kanssa. Kampman kuitenkin erotettiin kesäkuussa 2013.

## Lähteet
Hydraulimoottori

**Hydraulimoottori** on kone tai nestevoimansiirron osa joka muuntaa hydraulinesteen paine-energian mekaaniseksi työksi. Yleensä hydraulimoottori tekee työtä pyörivään akseliin, joka voi pyöriä rajoittamattoman määrän yhteen tai kahteen suuntaan. Järjestelmän etu on voiman siirto joustavilla nestepaineletkuilla painavien ja suoria linjoja vaativien voimansiirtoakselien sijaan. 

## Hydraulimoottorien rakenteita
### Mäntäkoneet
Hydraulineste tekee työtä mäntiin, jotka liikkuvat edestakaisin ja muuntavat voiman momentiksi akselille.
#### Aksiaalimäntämoottorit
Aksiaalimäntämoottoreissa männät ovat akselin suuntaiset. Edestakainen liike muunnetaan yleensä vinolevyn avulla pyöriväksi liikkeeksi. Vinolevyn kulma moottorin akselin suhteen voi olla ohjattavissa, jolloin moottorin kierrostilavuutta voidaan muuttaa ja moottorin momenttia ja pyörimisnopeutta säätää.
#### Radiaalimäntämoottorit
Männät ovat kohtisuoraan pyörimisakselia vastaan. Yhdessä radiaalimoottorityypissä männät seuraavat aaltomaiseksi muotoiltua pyörivää vierintärataa, jonka avulla edestakainen liike muunnetaan pyöriväksi. Toisessa tyypissä männät on kiinnitetty yhteiseen kampitähteen, joka on laakeroitu moottorin akseliin. Radiaalimäntämoottoreilla saadaan kehitettyä erittäin suuria vääntömomentteja, mutta niiden pyörimisnopeusalue on pienempi kuin aksiaalimäntämoottoreilla.
### Siipimoottorit
Pyörivään roottoriin on kiinnitetty siipiä, jotka pääsevät liikkumaan säteen suunnassa. Roottorin pyöriessä siivet siirtyvät edestakaisin kammion seinämän ohjaamina, jolloin siipien erottamien kammioiden tilavuus vaihtelee jaksollisesti.

### Hammaspyörämoottorit
Hammaspyörämoottoreissa hyödynnetään hampaiden väliin jäävää tilavuutta, jonka arvo vaihtelee hammaspyörien pyöriessä.
## Hydraulimoottoreiden etuja
Hydraulimoottoreilla saavutetaan suuri tehotiheys. Toisin sanoen kooltaan ja massaltaan pienestä moottorista saadaan suuri teho verrattuna esimerkiksi polttomoottoreihin. Hydraulimoottori voidaan sijoittaa melko vapaasti, koska hydraulineste voidaan kuljettaa joustavien letkujen avulla. Hydraulimoottorit eivät tarvitse jäähdytystä, koska hydraulineste kuljettaa moottorissa syntyvän lämmön pois.

## Katso myös

* Sisu-nestemoottori
Silbermond

**Silbermond** (suomeksi Hopeakuu) on saksalainen vaihtoehtorock-yhtye Bautzenista, Saksista. Silbermond perustettiin vuonna 2000 nimellä **JAST**, joka tulee yhtyeen jäsenten nimien ensimmäisistä kirjaimista. Yhtyeen nimi muutettiin vuonna 2001 muotoon Silbermond. Bändin jäsenet ovat Stefanie Kloß (laulu), Andreas Nowak (rummut), Johannes Stolle (basso) ja Thomas Stolle (kitara).

## Historia
Silbermondin jäsenet tapasivat toisensa ensimmäisen kerran vuonna 1998, kun he ottivat osaa musiikkiprojektiin *TEN SING*. Kaksi vuotta myöhemmin he päättivät muodostaa oman ryhmänsä, ja ryhtyivät esiintymään paikallisesti nimellä *JAST*, joka tulee yhtyeen jäsenten etunimien ensimmäisistä kirjaimista. Vuonna 2001 he muuttivat yhtyeen nimeksi Silbermondin keskittyen samalla esiintymään saksaksi ensimmäistä kertaa.

Tammikuussa 2004 yhtye sai mahdollisuuden tehdä avausesityksen laulaja Jeanette Biedermannille. Jälkeenpäin he julkaisivat ensimmäisen singlensä *Mach's Dir Selbst*, jota seurasi debyyttialbumi *[[Verschwende deine Zeit]]*, joka myi tuplaplatinaa Saksassa ja Itävallassa. Myöhemmin he julkaisivat kolme muuta singleä, muun muassa top-5-listan hitin *Symphonie*. Vuoden 2004 lopussa yhtye lähti kiertueelle, ja huhtikuussa 2005 he julkaisivat ensimmäisen musiikki-DVD:nsä *Verschwende Deine Zeit – Liven*, joka myi kultaa. Heinäkuussa 2005 Silbermond otti osaa Berliinissä pidettyyn Live 8:aan, jossa he esittivät kappaleen *Zeit für Optimisten*.    

Huhtikuussa 2006 Silbermond julkaisi toisen albuminsa, *[[Laut Gedacht]]in*. Albumi pääsi Saksan ja Itävallan albumilistoilla ensimmäiseksi, ja albumilla ollut single *Unendlich* pääsi top-10-hittilistan joukkoon. Vaikka albumin toinen single, *Meer Sein*, ei päässyt top-30-listalle, albumin kolmannesta singlestä, lokakuussa 2006 julkaistusta *Das Bestestä*, tuli yhtyeen ensimmäinen ykköshitti. 

## Diskografia
### Albumit
* *[[Verschwende deine Zeit]]* (2004)
* *[[Laut Gedacht]]* (2006)
* *[[Nichts passiert]]* (2009)
* *[[Himmel auf]]* (2012)
* *[[Leichtes Gepäck]]* (2015)
* *[[Schritte]]* (2019)

### Singlet
**Mach’s dir selbst* (2004)
**Durch die Nacht* (2004)
**Symphonie* (2004)
**Zeit für Optimisten* (2005)
**Unendlich* (2006)
**Meer sein* (2006)
**Das Beste* (2006)
**Das Ende vom Kreis* (2007)
**Bis zum Schluss* (2008)
**Irgendwas bleibt* (2009)
**Ich bereue nichts* (2009)
**Krieger des Lichts* (2009)
**Here we go again / Unendlich - Silbermond trifft Jenix* (2010)
**Himmel auf* (2012)
**Für dich schlägt mein Herz* (2012)
**Ja* (2012)
**Leichtes Gepäck* (2015)
**Das Leichteste der Welt* (2016)

## Aiheesta muualla

* Silbermondin viralliset sivut 
* Silbermond-faniklubi 
*
Kalevan seurakunta

**Kalevan seurakunta** oli Tampereella toiminut evankelis-luterilainen seurakunta. Seurakunta kuului Tampereen seurakuntayhtymään. Kalevan seurakunnassa oli vuoden 2013 alussa 19 304 jäsentä.

Seurakunta perustettiin vuonna 1953, kun silloinen Tampereen tuomiokirkkoseurakunta jaettiin viiteen osaan. Seurakunnan perustaminen tuli ajankohtaiseksi, kun Kissanmaan kaupunginosan rakentaminen alkoi, ja kun Kalevan kaupunginosa lähti räjähdyksenomaiseen kasvuun. Seurakunta sai oman kirkon vasta vuonna 1966.  

Kalevan seurakunta lakkautettiin 7. tammikuuta 2014 ja samalla perustettiin uusi Tampereen tuomiokirkkoseurakunta joka koostuu aiemmista Kalevan ja Pyynikin seurakunnista ja Tampereen tuomiokirkkoseurakunnasta. 

Kalevan seurakunnan alueella sijaitsevat toimipisteet:
* Kalevan kirkko, Liisanpuisto 1
* Järvensivun seurakuntatalo, Tilhentie 2
* Iidesrannan seurakuntakoti, Iidesranta 5
* Kissanmaan seurakuntakoti, Sudenkatu 6
* Lapinniemen kappeli, Lapinniemenranta (Tampereen kylpylän omistuksessa)

## Lähteet

## Aiheesta muualla
*Panoraamakuvia Kalevan kirkosta - Virtuaalinen Tampereen kaupunkiopas: VirtualTampere.com
Tapio Hämäläinen

**Eemil Tapio Hämäläinen** (18. kesäkuuta 1922 Uukuniemi – 28. tammikuuta 2008 Helsinki) oli suomalainen näyttelijä.

## Elämä ja ura
Sodankäyneeseen sukupolveen kuulunut Hämäläinen ehti opiskella näyttelijäntyötä Eino Salmelaisen kurssilla välirauhan aikana vuosina 1940-1941. Hämäläinen työskenteli teatteriurallaan Kansallisteatterissa, Tampereen Työväen Teatterissa ja useissa kaupunginteattereissa. Hämäläisen merkittäviä elokuvarooleja olivat muun muassa Salo *[[Tuntematon sotilas (vuoden 1955 elokuva)|Tuntemattomassa sotilaassa]]* ja vuorineuvos Tuura *[[Uuno Turhapuro]]* -elokuvissa sekä miespääosa elokuvassa *[[Takiaispallo]]*, Hellberg elokuvassa *[[Täällä Pohjantähden alla (vuoden 1968 elokuva)|Täällä Pohjantähden alla]]* ja vanha opettaja elokuvassa *[[Lakeuden kutsu]]*. Tapio Hämäläinen näytteli myös monissa televisiosarjoissa, kuten *[[Naapurilähiö]]ssä*. Televisiosarjassa *[[Yhdeksän miehen saappaat]]* hän näytteli yhtä pääroolia, vääpeli Soroa. Hän teki myös useita äänirooleja muun muassa *[[Muumilaakson tarinoita]]* -sarjaan.

Hämäläinen näytteli Uuno Turhapuron appiukkoa, vuoristoneuvos Tuuraa kaikkiaan 17:ssä Turhapuro-elokuvassa. Elokuvassa *[[Johtaja Uuno Turhapuro – pisnismies]]* (1998) Hämäläistä ei nähdä, vaan Tuuran roolin teki Heikki Nousiainen. Hämäläinen oli 1990-luvulla jo täysin kyllästynyt Tuuran rooliin, mihin vaikutti Turhapuro-elokuvan kuvaaminen viitenä peräkkäisenä vuotena (1990–1994) sekä myös suureksi osaksi keväällä 1996 kuvattu 23-osainen televisiosarja *[[Uuno Turhapuro (televisiosarja)|Uuno Turhapuro]]*. Hämäläinen vaati uudesta elokuvaroolistaan (1998) tavallista suurempaa korvausta, johon tuotantoyhtiö ei suostunut. Viimeisessä Turhapuro-elokuvassa *[[Uuno Turhapuro – This Is My Life]]* (2004) hän palasi Tuuran rooliin. Rooli oli hänelle jälleen mieluinen, koska elokuva tehtiin Speden muistoksi.

Hämäläisen puoliso, teatterihistorioitsija Aino Räty-Hämäläinen kirjoitti hänen muistelmateoksensa *[[Pohja se on miunkii säkis]]* vuonna 2000. Teoksen nimi pohjautuu Pyynikin kesäteatterin *Tuntemattoman sotilaan* Hämäläisen esittämän alikersantti Rokan lausahdukseen.

Hämäläiselle myönnettiin taiteilijaeläke 1987 ja teatterineuvoksen arvonimi vuonna 1997.

Hämäläinen sairasti viimeisinä vuosinaan muun muassa keuhkoahtaumatautia ja Alzheimerin tautia. Hänet on haudattu Hietaniemen hautausmaalle Helsinkiin. Hämäläinen harrasti ilmailua: hänellä oli yksityislentäjän lupakirja ja hän lensi aktiivisesti Espoon moottorilentäjien jäsenenä vuosikymmeniä, lähes viime vuosiinsa asti. Tätä hyödynnettiin muun muassa viimeisessä Uuno-elokuvassa *This Is My Life*.

## Filmografia
### Elokuvat

### Televisiosarjat

### Dubbaukset

## Lähteet

## Aiheesta muualla
* Tapio Hämäläisen muistokirjoitus Helsingin Sanomissa (arkistoitu linkki)